Výsledkom konferencie bolo šesť všeobecných návrhov na vybudovanie silnejšieho hospodárstva EÚ, sociálnej spravodlivosti a pracovných miest : 11.Udržateľný rast a inovácie – Navrhujeme, aby EÚ podporovala prechod na model udržateľného a odolného rastu a pritom zohľadňovala zelenú a digitálnu transformáciu so silným sociálnym rozmerom v rámci európskeho semestra a posilňovala postavenie občanov, odborových zväzov a podnikov. Konvenčné makroekonomické ukazovatele a HDP by sa mohli doplniť o nové ukazovatele s cieľom riešiť nové európske priority, ako sú Európska zelená dohoda alebo Európsky pilier sociálnych práv, a lepšie odrážať zelenú a digitálnu transformáciu a dobré životné podmienky ľudí; 12.Zvyšovanie konkurencieschopnosti EÚ a ďalšie prehlbovanie jednotného trhu – Navrhujeme posilniť konkurencieschopnosť a odolnosť hospodárstva Európskej únie, jednotného trhu, priemyslu a riešiť strategické závislosti. Musíme podporovať podnikateľskú kultúru v EÚ, v ktorej sú podporované a v ktorej prosperujú inovačné podniky všetkých veľkostí, a najmä mikropodniky, malé a stredné podniky (MMSP), ako aj startupy, a to s cieľom prispieť k odolnejším a súdržnejším spoločnostiam. Je potrebné zabezpečiť silné fungujúce trhové hospodárstvo, aby sa uľahčila vízia sociálnejšej Európy; 13.Inkluzívne trhy práce – Navrhujeme zlepšiť fungovanie trhov práce tak, aby zabezpečili spravodlivejšie pracovné podmienky a podporovali rodovú rovnosť, zamestnanosť vrátane zamestnanosti mladých ľudí a zraniteľných skupín. EÚ, členské štáty a sociálni partneri musia spoločnými silami odstrániť chudobu pracujúcich, riešiť práva pracovníkov platforiem, zakázať neplatené stáže a zabezpečiť spravodlivú mobilitu pracovnej sily v EÚ. Musíme podporovať sociálny dialóg a kolektívne vyjednávanie. Musíme zabezpečiť úplné vykonávanie Európskeho piliera sociálnych práv vrátane jeho príslušných hlavných cieľov do roku 2030 na úrovni EÚ a na národnej, regionálnej a miestnej úrovni v oblastiach „rovnakých príležitostí a prístupu na trh práce“ a „spravodlivých pracovných podmienok“ a zároveň rešpektovať právomoci a zásady subsidiarity a proporcionality a doplniť protokol o sociálnom pokroku do zmlúv. V rámci toho by sa mali rešpektovať národné tradície a autonómia sociálnych partnerov a spolupráca s občianskou spoločnosťou; 14.Silnejšie sociálne politiky – Navrhujeme znížiť nerovnosti a bojovať proti sociálnemu vylúčeniu a chudobe. Musíme zaviesť komplexnú stratégiu boja proti chudobe, ktorá by okrem iného mohla zahŕňať posilnenú záruku pre deti a záruku pre mladých ľudí, zavedenie minimálnych miezd, spoločný rámec EÚ pre systémy minimálneho príjmu a dôstojné sociálne bývanie. Musíme zabezpečiť úplné vykonávanie Európskeho piliera sociálnych práv vrátane jeho príslušných hlavných cieľov do roku 2030 na úrovni EÚ a na národnej, regionálnej a miestnej úrovni v oblasti „sociálnej ochrany a začlenenia“ s náležitým ohľadom na príslušné právomoci a zásady subsidiarity a proporcionality a doplniť protokol o sociálnom pokroku do zmlúv; 15.Demografická transformácia – Navrhujeme riešiť výzvy vyplývajúce z demografickej transformácie ako kľúčového prvku celkovej odolnosti Európy, najmä nízku pôrodnosť a neustále starnutie obyvateľstva, a to zabezpečením podpory pre ľudí počas celého života. Dosiahnuť by sa to malo komplexnými opatreniami zameranými na všetky generácie, od detí a mladých ľudí až po rodiny, obyvateľstvo v produktívnom veku, staršie osoby, ktoré sú stále ochotné pracovať, ako aj osoby, ktoré sú na dôchodku alebo potrebujú starostlivosť; 16.Fiškálne a daňové politiky – Navrhujeme, aby EÚ podporovala investície orientované na budúcnosť zamerané na zelenú a digitálnu transformáciu so silným sociálnym a rodovým rozmerom, pričom sa zohľadnia aj príklady nástroja Next Generation EU a nástroja SURE. EÚ musí zohľadniť sociálny a hospodársky vplyv vojny proti Ukrajine a prepojenie medzi správou hospodárskych záležitostí EÚ a novým geopolitickým kontextom, tým že posilní svoj rozpočet o nové vlastné zdroje. Občania chcú upustiť od zdaňovania ľudí a MSP a zamerať sa na osoby, ktoré sa vyhýbajú daňovým povinnostiam, a na veľkých znečisťovateľov a zdaňovať digitálnych gigantov, pričom zároveň chcú, aby EÚ podporovala schopnosť členských štátov a miestnych orgánov financovať samých seba, ako aj využívať finančné prostriedky EÚ.